U Zagrebu, 18. prosinca 2019. godine

**MINISTARSTVO ZNANOSTI I OBRAZOVANJA**

**DONJE SVETICE 38 A**

**10 000 ZAGREB**

n/r prof. dr. sc. Blaženke Divjak, ministrice

**Predmet: Odluka o osnivanju ustanove Sveučilište u Zagrebu, Fakultet hrvatskih studija – zahtjev za neizdavanjem suglasnosti Ministarstva znanosti i obrazovanja na Odluku**

Poštovana ministrice prof. dr. sc. Divjak,

obraćamo Vam se vezano za Odluku o osnivanju ustanove Sveučilište u Zagrebu, Fakultet hrvatskih studija donesenu 10. prosinca 2019. godine od strane Senata Sveučilišta u Zagrebu (dalje u tekstu: Odluka o osnivanju Fakulteta HS-a). Ovim Vas putem želimo informirati o stajalištima Sindikata u pogledu (ne)zakonitosti pojedinih odredbi sporne odluke, a s obzirom na odredbu članka 8. Zakona o ustanovama sukladno kojoj je osnivač javne ustanove dužan od nadležnog ministarstva zatražiti ocjenu suglasnosti odluke o osnivanju javne ustanove sa zakonom.

Mišljenja smo da Odluka o osnivanju Fakulteta HS-a sadrži odredbe koje nisu usklađene s više pozitivnih pravnih propisa te isto u nastavku obrazlažemo kako slijedi.

Odluka o osnivanju Fakulteta HS-a nije usklađena s odredbama članka 137. Zakona o radu (NN br. 93/14, 127/17, 98/19; dalje u tekstu: ZOR). Navedeni članak regulira prenošenje ugovora o radu na novog poslodavca pri statusnim promjenama poslodavca, pri čemu je stavkom 14. tog članka određeno da se odredbe stavaka 1. do 10. članka 137. ZOR-a **na odgovarajući način primjenjuju i na ustanove i druge pravne osobe.** Slijedom odredaba članka 137. ZOR-a pri statusnim promjenama ustanova pri kojima dolazi do prijenosa djelatnosti na novog poslodavca, ujedno po sili zakona dolazi i do prijenosa ugovora o radu svih zaposlenika u neizmijenjenom obliku. Na novog poslodavca se prenose sva prava i obveze iz prenesenog ugovora - bez potrebe bilo kakvih izmjena ili sklapanja novih ugovora – sklopljeni ugovori sa starim poslodavcem po ZOR-u obvezuju i novog. Svrha odredbi članka 137. ZOR-a je upravo zaštita zaposlenika i njihovih stečenih prava u radnom odnosu u slučaju kada dolazi do statusnih promjena ustanove u kojoj rade**.**

Suprotno odredbi članka 137. ZOR-a, Odlukom o osnivanju Fakulteta HS-a, Senat je ovlastio dekanada sklopi ugovor o radu s dosadašnjim zaposlenicima Hrvatskih studija (članak IX. stavak 9.). Zakon o radu prilikom statusnih promjena poslodavca ne dopušta sklapanje novih ugovora o radu nego nalaže njihov prijenos u odnosu na sve zaposlenike i u neizmijenjenom obliku.

Nadalje, odredbama članka 137. stavaka 6. i 7. ZOR-a određeno je da je poslodavac dužan o prijenosu djelatnosti na novog poslodavca, pravodobno, prije dana prijenosa, pisano obavijestiti radničko vijeće i sve radnike koji su prijenosom obuhvaćeni te ih između ostalog obavijestiti najmanje o: danu prenošenja ugovora o radu, razlozima prenošenja ugovora o radu, utjecaju prenošenja ugovora o radu na pravni, gospodarski ili socijalni položaj radnika, mjerama predviđenim u vezi s radnicima čiji se ugovori prenose. Odluka o osnivanju Fakulteta HS-a ne sadrži odredbe iz kojih bi bilo vidljivo je li Odjel Hrvatski studiji Sveučilišta u Zagrebu postupio sukladno navedenoj zakonskoj obvezi.

Odluka o osnivanju Fakulteta HS nije usklađena s odredbama Zakona o ustanovama (NN br. 76/1993, 29/1997, 47/1999, 35/2008) i Zakona o znanstvenoj djelatnosti i visokom obrazovanju (NN br. 123/2003, 198/2003, 105/2004, 174/2004, 2/2007, 46/2007, 45/2009, 45/2009, 63/2011, 94/2013, 139/2013, 101/2014, 60/2015, 131/2017, 96/2018; dalje u tekstu ZZDVO) koje reguliraju osnivanje visokog učilišta kao javne ustanove. Naime, u skladu s člankom 31. Zakona o ustanovama, **ustanova može početi obavljati svoju djelatnost tek nakon što je upisana u sudski registar ustanova** i nakon što je od nadležnog državnog tijela uprave, tijela lokalne samouprave ili pravne osobe s javnim ovlastima pribavila konačno rješenje kojim se utvrđuje da su ispunjeni svi tehnički, zdravstveni, ekološki i drugi uvjeti propisani za obavljanje te djelatnosti. Člankom 51. ZZDVO-a određeno je da visoko učilište može započeti obavljanje djelatnosti i izvođenje određenih studija **nakon upisa u Upisnik visokih učilišta i registar ustanova pri trgovačkom sudu.**

Do današnjeg dana Fakultet Hrvatski studiji Sveučilišta u Zagrebu nije upisan u sudski registar niti to može biti dok na Odluku o osnivanju HS-a ne ishodi suglasnost nadležnog Ministarstva znanosti i obrazovanja. Tek potom se može upisati u sudski registar i početi obavljati djelatnost znanosti i visokog obrazovanja (ako za to ima odgovarajuće dopusnice odnosno potvrde ispunjavanja uvjeta za nastavak obavljanja djelatnosti). Međutim, sporna je okolnost što je Odlukom o osnivanju HS određeno da ista stupa na snagu danom donošenja, a istodobno je njenim člankom XI određeno da stupanjem na snagu Odluke o osnivanju Fakulteta HS-a prestaju vrijediti Odluka Senata Sveučilišta u Zagrebu o promjeni statusa Sveučilišnog centra Hrvatski studiji u Sveučilišni odjel Hrvatski studiji od 17. siječnja 2017. godine i Odluka o imenovanju privremenih tijela Sveučilišnog odjela Hrvatskih studija od 17. siječnja 2017. godine, zajedno sa svim naknadnim izmjenama i dopunama te Odluke.

Dakle, iz navedenog proizlazi da je Sveučilišni Odjel osnovan 2017. godine prestao postojati te je naloženo njegovo brisanje iz sudskog registra kao podružnice Sveučilišta u Zagrebu, a istovremeno nije dovršen postupak osnivanja novog visokog učilišta kao pravnog slijednika Odjela na način da bi novo visoko učilište moglo nastaviti s djelatnošću dosadašnjeg Odjela. Iz navedenog proizlazi da je Odjel ugašen, a postupak osnivanja Fakulteta nije dovršen, pa se postavlja pitanje koji pravni status trenutno uopće imaju Hrvatski studiji Sveučilišta u Zagrebu?

Nadalje, a u vezi s posljednje navedenim, treba istaknuti da je člankom 137. stavkom 8. određeno da se ugovori o **radu zaposlenika prenose na novog poslodavca s danom nastupa pravnih posljedica prijenosa,** u skladu s propisima koji reguliraju pravni posao na temelju kojega se vrši prijenos djelatnosti. Navedeno znači da je prijenos ugovora o radu na novog poslodavca moguć najranije s danom s kojim je moguć prijenos i same djelatnosti na novog poslodavca, a slijedom gore navedenog razvidno je da se radi najranije o danu s kojim je novi poslodavac upisan u odgovarajući sudski registar.

Pravilan postupak statusne promjene odjela u fakultet, osobito u kontekstu prijenosa ugovora o radu zaposlenika, podrazumijevao bi donošenje odluke o osnivanju visokog učilišta, ishođenje suglasnosti od nadležnog ministarstva na donesenu odluku, njenu provedbu u sudskom registru te tek potom prijenos djelatnosti i ugovora o radu s postojećeg odjela na fakultet te gašenje odjela.

Na ovaj način Hrvatski studiji su se našli u poziciji potpuno neodređenog pravnog statusa, pa se postavlja pitanje što su pravno sada Hrvatski studiji i što će biti u slučaju da nadležno Ministarstvo na donesenu Odluku o osnivanju Fakulteta Hrvatskih studija ne izda potrebnu suglasnost, obzirom da je Odlukom ugašen Odjel, a ona će neovisno o stavu Ministarstva i dalje biti obvezujuća za Sveučilište koje ju je donijelo.

Nadalje, ZZDVO kao ni Statut Sveučilišta u Zagrebu ne sadrže odredbe temeljem kojih bi rektor Sveučilišta na bilo kojoj sastavnici svojom odlukom mogao imenovati dekana. Senat Sveučilišta u Zagrebu, odnosno rektor Sveučilišta po Zakonu o ustanovama može imenovati samo privremenog ravnatelja ustanove sa zadaćom ispunjavanja pretpostavki za početak rada ustanove, ali ne i s mandatom da tu ustanovu vodi onda kad je ona već počela s radom.

Sukladno ZZDVO-u i Zakonu o ustanovama, prvi dekan novog Fakulteta ne može biti imenovan kako to određuje Odluka o osnivanju Fakulteta HS-a, nego mora biti izabran temeljem javnog poziva i od strane jedinog nadležnog tijela za njegov izbor, a to je stručno vijeće visokog učilišta čiji je sastav okvirno također definiran ZZDVO-om i također ne može biti proizvoljno određen od strane rektora ili Senata Sveučilišta. Zaposlenici Odjela Hrvatskih studija se u navedenom smislu donesenom Odlukom stavljaju u nepovoljniji položaj od studenata tog Odjela, obzirom da Odluka određuje da studenti sami imenuju svoje predstavnike u Fakultetsko vijeće, a zaposlenici u znanstveno-nastavnim i suradničkim zvanjima to isto ne mogu, nego umjesto njih Rektor imenuje 34 članova po unaprijed neutvrđenim i nepoznatim kriterijima. Sukladno navedenom, smatramo da članak X Odluke o osnivanju Fakulteta HS-a nije usklađen sa ZZDVO-om.

Odlukom se stvara jedan zatvoreni i dirigirani sustav upravljanja Fakultetom koji dekanu daje gotovo neograničene ovlasti. Odlukom je predviđeno da niti jedan zaposlenik ne može obavljati bilo kakvu funkciju, ako ga za neki položaj ne predloži sam dekan. Dio prava na akademsku samoupravu i dobar akademski običaj je da predstojnike zavoda ili odjela na fakultetima izabiru sami članovi tih ustrojbenih jedinica.

Osim ustroja protivnog načelu akademske samouprave, treba istaknuti da se Odlukom predviđa i radno mjesto odnosno položaj protivno Zakonu o plaćama u javnim službama (NN 27/01, 39/09) kojim je određeno da se radna mjesta u ustanovama u javnim službama određuju Uredbom Vlade. U Uredbi o nazivima radnih mjesta i koeficijentima složenosti polova u javnim službama nema radnog mjesta savjetnik dekana, kao ni tom radnom mjestu pripadajućeg koeficijenta složenosti poslova pa se postavlja pitanje koliku plaću treba imati savjetnik dekana i iz kojih izvora će se ta plaća financirati.

U konačnici, potrebno je naglasiti da je potpuno nejasno zašto se upravo u ovom trenutku osniva novi fakultet, dakle usred akademske godine, bez ostvarenih pretpostavki za osnivanje. Treba podsjetiti da je još uvijek u tijeku upravni spor o zakonitosti osnivanja samog Odjela Hrvatskih studija kojeg sudovi ne rješavaju već tri godine, a čiji bi ishod također mogao utjecati na zakonitost postupka osnivanja novog fakulteta obzirom su u postupku sudjelovala i privremena tijela Odjela Hrvatski studiji.

Slijedom navedenog, Nezavisni sindikat znanosti i visokog obrazovanja moli Ministarstvo znanosti i obrazovanja da prilikom izdavanja suglasnosti na Odluku o osnivanju Fakulteta HS-a uzme u obzir izložene argumente Sindikata te uskrati izdavanje iste, a podredno moli da izdavanje suglasnosti odgodi do uskladbe sporne Odluke sa zakonom.

S poštovanjem,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vilim Ribić, glavni tajnik